La pouso-raco es un librihoun di bèu que i'ague, pareigu en 1985, que Farfantello (Enrieto Dibon) l'a fa estampa quatre an avans de defunta 1 . Aquéu libre es coumpausa de dos partido. L'uno titrado Li Clau de l'Arcoulan, l'autro Lou mau d'escriéure. Coume lou resumo lou souto-titre dóu recuei Nouvello e souveni, la proumiero partido es facho d'uno sequèlo de novo, l'autro di remembranço persounalo d'Enrieto Dibon. Dins aquesto segoundo mita dóu libre ié fiso si proublèmo de pichouno emé sa maire, pièi si proumié pas dins sa vido proufessiounalo, pièi en Camargo, sis amista,... pèr acaba sus si regaudimen en escalant li mountagno aupenco. Dins la partido « nouvello » se trobo un fube de dedu, courtet, que traton un pau de tout : amour, amista, guerro, papo en Avignoun, etc. Li novo soun margaiado, à l'aflat de l'arcoulan que Farfantello n'en tiro just-e-just lou titre d'aquelo partido de recuei.

Aquéu titre, l'èro anado cerca de-vers uno femo de letro prouvençalo. En epigrafo d'aquéli Clau de l'Arcoulan legissèn :

Cherche la clé de l'arc en ciel, petite fille de l'aurore... Aquéli poulit mot soun d'Amy Sylvel, e Amy Sylvel èro l'escais-noum de Julieto Roig, la mouié de Suli-Andriéu Peyre. Se presènto plus Suli-Andriéu Peyre, de-segur, mai la mouié siéuno es pas tant famouso coume soun ome. Avié fa parèisse de libre, de-vers l'editour Seghers, en franchimand, dins lis annado sieissanto, coume Je m'appuie à l'ombre vo encaro Soumise comme l'herbe. Parèis proubable -lou mitan prouvençau estènt pas tant grand qu'acò -que Farfantello aguèsse rescountra mant un cop aquelo femo. Ié repren eici uno espressioun siéuno pèr jita de lume sus la proumiero partido de soun recuei. Es pas uno causo estounanto se, tre la proumiero novo titrado La pajo blanco, Enrieto Dibon ié desviloupo l'image mitoulougi de la divesso Iris pèr l'aplica à la literaturo e à l'idèio de l'ispiracioun.

Retendren eici lou tèmo d'aquéu famous arcoulan (que souvènti-fes li Prouvençau ié dison l'arc de sedo). Es-ti necite de ramenta que l'arcoulan, dins la Genèsi, en fin de dedu sus lou Delùvi, 2 represènto lou liame, lou pont, l'escalié, que joun lou mounde terrèstre e lou mounde celèste ? Es-ti necite de ramenta que, pèr afourti l'aliganço entre Diéu e lis ome, l'Eternau mando aquéu simbèu meravihous de coulour ? Tre la debuto de La pouso-raco s'atrobo adounc uno idèio dóu delai, de ço que i'a de-tras lou tros de terro que sian acoustuma de lou treva. Remembren aqui que l'un di pouèmo li mai couneigu de Farfantello es justamen lou famous Sabien pas !, que se pòu legi dins l'antoulougìo dóu Prouvençau à l'Escolo, 3 que repren lou moutiéu di sedentàri que pantaion sus li viajaire.

Adounc, d'un coustat l'estacamen au terraire, de l'autre lou pantai de ço que 1 : Lou libre fuguè estampa vers l'estamparié Bené, à Nimes, e se pòu croumpa à l'ouro d'aro vers l'editour À l'asard Bautezar ! de Montfaucon. En versioun numerico se pòu telecarga sus lou site dóu Ciel d'Oc. 2 : « Pausarai moun arc dins li nivo, e sara lou signe d'alianço entre iéu e la terro. E quand acatarai lou cèu de nivo, apareira moun arc dintre li nivo : E me rapelarai moun alianço emé vous-autre e 'mé touto amo en vido que fai car ; e desenant i'aura plus d'aigo d'endoulible pèr destruire touto car » (Genèsi, IX, 13-15, reviraduro de Frederi Mistral, C.

ÇO QUE L'AUBRAN SE DISIÉ SUS LA MAR DINS LA POUSO-RACO DE FARFANTELLO

s'atrobo delai lou terraire.

N'en fau pas mai pèr se gibla tout entié sus la cinquenco novo d'aquelo Pousoraco que se titro La mar e que desviloupo just-e-just aqueste moutiéu. Es uno istòri d'aubre qu'an ausi parla de la mar, liuenchenco e pivelarello, e que la volon rejougne.

Escouten pulèu la debuto d'aquelo novo :

Quau avié coumença ? Plus tard, quand s'avisèron de lou demanda, tóuti pensèron qu'èro lou grand mèle.

À dire lou verai, i'avié d'abord agu coume un fremin au plus aut di fueio, pièi de frusta long di rusco coume se d'esquiròu li davalavon, e, enfin, à ras de terro, sus la moufo e lis erbo, semblè qu'à la chut-chut n'i'avié que se parlavon. Venguè 'n moumen qu'es tóuti lis aubre qu'escoutavon e li bèsti, coume éli, auriho dreissado, se demandavon ço que se passavo : lèbre, marmoto, isar, dam, tenien d'à mènt tout lou rode.

Es vers la grando esclargiero, proche dóu clar, que i'avié coume un lalejamen que se gounflavo. Li sap aurien vougu s'aussa encaro plus aut e li faiard s'agitavon. Pèr li verno e li féuse qu'èron de nanet coumpara is autre, poudien que se plagne : «De que vous pren de nous escracha ansin !» Es pièi lou grand mèle que parlè. Mai, d'abord, cridè : «Silènci, eilamount !» à-n-un corb qu'anavo se pausa.

-Aro, sabe mounte s'atrovo.

-Quau ? -La Mar ! Un sourbié, mai impaciènt que lis autre, demandè, en boulegant si bouclo roujo : -Es-ti uno vilo ? uno bèsti ? un oustau ? -Sias d'ignourènt ! La mar, es d'aigo, d'aigo grando coume lou cèu. Es clafido de pèis de touto merço. De fes canto, de fes groundo. Quand fougno e que se facho, es coume un auragan. Lou mai es que porto de barco plus grando que d'oustau.

-Galèjes ? -Que noun ! Li barqueto de noste clar es de fournigo coumparado à si veissèu.

-Mai coume as fa pèr saupre tout acò ? -Es lou jouine mèstre de posto qu'aièr lou countavo à soun ouncle lou bouscatié. Vacanço finido, a mena vers la capitalo la fiho de l'armatour que la van manda is Isclo pèr aprendre l'espagnòu. Es pièi partido sus la mar dins un bastimen tant grand qu'aurias di un palais.

-Te lou creses ? -Es un grand oustau que soun vèntre trempo dins l'aigo. Sus soun esquino i'a d'estànci, de restanco, de bescaume. Dedins, i'a de gabino pèr manja, d'autre emé de bouito e de fielat pèr dourmi, e, dins lou founs, de mouloun de prouvesioun pèr béure e manja, e, subre-tout de merchandiso pèr n'en tira d'argènt dins li païs ounte van li chabi. Mai lou plus bèu es tóuti aquéli telo que sèmblon coume uno bugado giganto en trin de seca, e qu'es li vènt qu'en boufant dedins fan avança aquéu miracle de batèu. D'oustau ansin n'i'a mai d'un dins un cantoun que ié dison lou port. N'i'a que n'an pèr de semano à resquiha sus l'aigo avans d'ajougne aquéu port. E fau apoundre que s'aquéli que s'en van emporton de mouloun de besougno pèr li vèndre, à soun entour n'aduson d'autro que s'atrovon que dins aquéli païs liuenchen.

-Fau-ti que fugue grando, aquelo mar, diguè 'n bouissoun de mirtiho.

-Mounte as di que s'atrovo ? demandè un pin arole -amirable, es verai -que se dounavo un èr de grand segnour amor qu'èro lou soulet de sa raço.

-D'à pèd, faudrié coumta uno semano.

Èron tóuti afeciouna à parla d'acò e i'avié talamen de revòu dins li branco, qu'estouna pèr touto aquelo fèbre lou bouscatié feniguè pèr se demanda : «Que ié pren ? Soun-ti malaut ?» Es i bes que pausè la questioun. -Voulèn vèire la mar ! L'ome avié gentamen caressa la rusco dis aubre en sourrisènt, coume pèr amansi un front d'enfant.

De l'un à l'autre èro lou meme plagnun. Que fugue li piboulo, li faiard, li sap, e meme li plus vièi roure que passavon pèr èstre sena, tóuti voulien vèire la mar. Se meme li roure se ié meton, faudrié avisa.

Lou vèspre vengu, lou bouscatié n'en parlè à si fiéu, tres bèu gaiard. -Soun coumpletamen fòu ! -Anen plan e acampen bèn, diguè l'einat. I'aurié 'n mejan de tout adouba. Sarié de li faire acheta pèr li chantié de la marino. E sarian quatre pèr faire lou travai.

Aquelo debuto es clafido de simbèu. Es pas d'asard se l'idèio de la mar, valèntà-dire dóu delai de la séuvo, vèn d'un aubre di mai grand, lou grand mèle. S'es grand, es que vèi mai daut e dounc mai liuen. Coume pèr lou mounde dis ome, n'i'a d'ùni que sa mirado vai mai liuen. Sus un plan pouëti, à la maniero de Vitour Hugo, poudrian dire qu'es lou pouèto. Sus un plan esperitau, à la maniero de la Biblo, poudrian dire qu'es lou proufèto.

Mai, eici, l'idèio d'un delai i'es pas vengudo souleto à la séuvo. Es bono-di la parladuro dis ome (lou jouine mèstre de posto qu'a charra emé lou bouscatié). Baio l'idèio de la mar à l'aubran e ié semeno aquelo grano. Se perseguissèn dins la draio esperitalo sarié eisa d'afourti qu'es pèr l'ome que l'idèio dóu delai arribo, l'ome estènt la majo di creaturo de la Genèsi e pastado lou jour sieisen (que l'aubran, éu, es esta crea au jour tresen). L'Eternau ié fiso tout ço qu'es esta fa dins li cinq jour d'avans, e ié baio, subre-que-tout, lou boufe divin dins li narro.

Pèr s'imagina la mar la séuvo pòu faire que d'analougìo emé de causo couneigudo. Bord que la mar es d'aigo, lis aubre podon que prene pèr parangoun soun pichot clar. Es pas un asard, nimai, se Farfantello nous conto qu'es « vers la grando esclargiero, proche dóu clar, que i'avié coume un lalejamen que se gounflavo ».

Mai aquelo eigueto bouscatiero pòu pas baia, elo souleto, l'idèio founso e preciso de ço qu'es la mar. Alor soubro pus qu'à l'aubran lou poudé di mot. Proubable qu'es à parti de la dicho dóu jouine mèstre de posto que lou grand mèle conto à si fraire de la fourèst tout ço qu'a ausi : lis erso, li bastimen, li port, lou trafé di batèu.

À parti d'aqui noun rèsto à l'aubran que dos soulucioun : siegue s'en teni i mot, siegue ana di mot à la realita. Em'un voucabulàri semioulougi poudèn dire que i'a coume uno escoumesso pèr lis aubre d'ana -o noun -di mot i causo, dóu significant au significat. De-que fara l'aubran ? -Chausira lou viage fin qu'i causo vertadiero, fin qu'à la mar realo (e noun la mar pantaiado soulamen).

Aquelo escoumesso e aquéu moutiéu semioulougi e literàri soun bèn couneigu. En literaturo franchimando poudrian cita Proust pèr eisèmple que, dins lou tresen chapite de Du côté de chez Swann, justamen titra « Nom de pays : le nom », pantaio sus li noum dis endré emai di vilo (legiren emé plesi lis evoucacioun que ié vèn à l'idèio à parti dóu noum de la ciéuta de « Parme »)4 . En literaturo d'O se souvenèn que lou troubadou Jaufre Rudèl a toumba amourous de la Coumtesso de Tripoli rèn qu'en ausènt lou bèn que li roumiéu d'Antiocho disien d'elo. Pamens, emai fuguèsse lou cantaire de L'amour de liuen, lou fringaire voudra mai que de mot e fara lou viage enjusqu'à Tripoli. 5 Es un viage parié que l'aubran de Farfantello lou vòu entamena. L'einat dóu bouscatié a bèn coumprés l'entencioun e lou desi dis aubre : volon viaja e counèisse la mar e pèr acò se faran batèu ! Recouneissèn aqui un pau Enrieto Dibon : Avignounenco qu'Avignounenco, li mai bèlli remembranço que nous li porge dins la segoundo partido de la Pouso-raco soun de remembranço de viage dins li liuenchènquis Aup.

Adounc, se « parti es mouri un pau » (valènt-à-dire chanja d'estamen dins uno amiro iniciatico), la séuvo dèu mouri souto la destrau e la rèsso di bouscatié. Es-ti tihous de vèire aqui un autre simbèu esperitau ? L'idèio dóu delai revèn en forço : pèr touca à l'autro man n'en fau passa pèr la mort terrèstro -e se poudra enfin passa dins la vido eiguèstro.

Zóu ! Es parti pèr aquéu viage dóu terrèstre à l'eiguèstre, e que passo d'enproumié pèr la mort e pèr lou flume (l'Aqueroun di Grè es pas liuen) :

Quand lou bouscatié ié venguè dire qu'èro entendu e que la menarien à la mar, la fourèst tout entiero fuguè coume uno femo qu'a begu, tangavo e cantavo. Mai acò fasié pas l'afaire de si lougatàri. Tóuti li bèsti fuguèron óublijado de desmeinaja. Péu o plumo, aucèu, abiho, parpaioun, fournigo coume peréu lis isar, li marmoto, li cèrvi ié fauguè chanja d'oustau. Finalamen, uno bello fourèst vesino lis aculiguè e, liogo de prouvouca d'entramble, sa vengudo fuguè l'óucasioun d'amistanço e meme de maridage urous.

Li destrau fendien l'èr e lou bos, li rèsso anavon e venien à bras d'ome, li grand pège èron alounga sus l'erbo. L'óudour de la sabo fresco embaumavo l'èr e la lus, la grando bello lus dóu soulèu venié alumina e caufa li pichot, li nanet que l'avien jamai visto o, pèr quàuquis-un, en ivèr quand s'atrouvavon au pèd de quàuqui grand que perdien si fueio. Pas besoun d'èstre sourcié pèr devina que, la fourèst partido, li bouissoun s'espoumpirien e lis erbo di prat se vendrien espandi.

Enfin, venguè lou jour que jita sus la ribiero, en radèu bèn encourdela à chasque bout, e tout lou rèsto navegant libramen, em' un gafaire d'amount e un d'avau, lou trin de bos floutè sus l'aigo vivo. La grando aventuro venié de coumença.

Ah ! n'en veguèron de païs, tout de long d'aquéu vouiage : d'amèu, de vilajoun, de vilo, de clouquié, de castèu, de champ, de jardin. S'èron jamai douta que lou mounde èro tant grand (e n'en vesien qu'un pichot tros) e tant estounant. Pèr fini, lis arrestèron dins la banlègo d'uno ciéuta couloussalo, li carguèron sus de camioun tirassa pèr de gros chivau e lis aduguèron dins lou port marchand. Après lou bourboui e lou chamatan de la grand vilo, emé sis avengudo, si plaço, sis outau espetaclous e lou mouloun de gènt e de càrri dins si carriero, veici que sus li bard bèn ajusta d'un quèi li fasien enfin se pausa. Alor, i'aguè plus davans éli qu'un inmènse relarg verd e blu. Èro la mar. Uno voues mountavo d'aquelo aigo desmesurado, e de fes èro un chut-chut, e de fes parlavo, e de fes cantavo. Just avans que la niue nègue tout dins lou sourne, lou cèu passè pèr tóuti li rouge, lis or e li couire dóu couchant. E, après, i'aguè plus que l'iue blanc dóu fare proun liuen, e li fiò rouge e verd de la passo.

Alor, aguènt regarda à Levant, la fourèst veguè la vilo qu'à soun còu avié penja lou fabulous coulié d'estello de si milo fenèstro aluminado.

De jour e de niue lis aubre s'encantèron d'aquéli vesioun de bonur. I'avié toujour lou vai e vèn di batèu que cargavon o descargavon. Èron tóuti de cargò à gros vèntre negre emé lou noum de soun païs en letro blanco. Lou mai estounant èro aquéli sentour estranjo : opium, vaniho, espèci.

Mai quand fuguè abituado à tout aquéu trafé em'i raconte que li marin, asseta sus li pège, se fasien de si vouiage, en tubant toujour aquéu taba blound que sus lou paquetoun i'a, pinta, un Oulandés, la fourèst coumencè de s'embestia. Lou mai crudèu fuguè lou marrit tèms e la fre. Tant que la sabo avié courregu de si racino i plus àuti broundo, lis aubre avien gaiardamen supourta glas e nèu. Mai aro qu'avien lou sang jala, sentien dins sa car se planta li dènt de la fre.

Lou bouscatié qu'èro vengu à la vilo pèr lou maridage d'un cousin escoutè lou plagnun dis aubre. Anè trouba l'armatour dins soun burèu de lùssi, clafi de tablèu, d'ancouro, de pourtulan, de boussolo, de sestant e d'uno superbo roso-de-tóuti-livènt. L'armatour fuguè de l'avejaire dóu bouscatié. Li bos èron tant bèu que li croumpè e li faguè pourta sus si chantié. -Adiéu, lis enfant ! Aqueste cop èro bèn l'adiéu dóu bouscatié à la fourèst de soun enfanço coume à-naquelo de si grand e de si rèire-grand.

Pèr tant bèu e estrambourdant que fugue lou viage, la séuvo noun pòu s'acountenta dóu soulet passage entre la rèire-vido e la novo vido. Coume l'escriéu Rouland de Jouvenel, es uno causo de passa de l'autro man, n'es uno autro d'intra dins lou Reiaume (lou tresen voulume de si coumunicacioun se titro justamen Au seuil du Royaume) 6 . De-segur la séuvo es pivelado pèr la descuberto d'ourizount nouvèu : lis amèu, li clouquié, li castèu, li champ, li jardin. Aquelo descuberto esmeravihado s'enauro dins lou miramen de la vilo au moumen de la vesprado. Mai es pas proun pèr l'aubran que, dintre éu, a greia l'idèio d'un delai de la terro -e aquéu delai es la mar (que pren eici, bèn segur, la valour dóu paradis).

Un cop de mai soun li mot de la parladuro umano que significon à la séuvo que la vilo e lou port soun pas la fin dóu viage, que la destinacioun es encaro mai liuencho. D'aiours -es ço que poudèn coumprene de la desciso de la sabo dins li pège -la vertadiero mort sarié de se n'arresta aqui, sus lou quèi. En mot esperitau, la segoundo mort (qu'es l'espressioun de l'Apoucalùssi de sant Jan 7 ) de pas ausa faire lou viage fin qu'à l'ideau, fin qu'à l'Eternau, e se tanca dins li causo terrèstro (la vilo, li gènt, lou port, lou quèi, li lume, emai fuguèsson bèn poulit) sènso veramen passa dins lou delai.

Encaro un cop es l'uman que porge la poussibleta i causo d'ana dins l'autro man dóu mounde : lou bouscatié (mai fin e mai sabènt pèr tout ço que toco à l'aubran) counvido l'armatour de faire de la séuvo un batèu. Pèr aquelo decisioun lou segound viage (lou verai, aquéu que meno à la mar) enfin pòu s'entamena. Es adounc lou vertadier e darrier adiéu que lou bouscatié lou fai à sa rèire-séuvo. Farfantello escound en rèn aquelo simboulico : Aqueste cop èro bèn l'adiéu dóu bouscatié à la fourèst de soun enfanço coume à-n-aquelo de si grand e de si rèire-grand.

Un autre pastage se debano (lou segound, après lou travai di bouscatié), lou di fustié, di menusié, di fabre, di calafat, di pintre... L'alestimen necite pèr lou Reiaume tant espera pòu enfin coumença. L'atrencaduro pèr li noço emé l'espous -que lou Crist n'en parlo tant belamen dins lis Evangèli -es ilustrado eici emé lou travai dis artisanot dóu chantié :

Alor, coumencè pèr lis aubre la plus bello aventuro qu'uno fourèst aguèsse jamai couneigu.

Coume un vòu de mousco, i'aguè d'ome que coumencèron pèr chaspa, mesura, tria, carcula. Li fauguè pela. Se coumtè soun age au cor de l'aubun.

-Me fau de bos dur pèr la quiho, disié lou fustié. Sus elo plaçarai li couble, e dins si fourco metrai la carlingo.

-Vole de faiard pèr li gabino, diguè lou menusié.

Chascun cercavo dins lou mouloun ço que farié soun afaire en prenènt siuen de toujour chausi ço que i'avié de meiour.

Meme li fabre, li calafat e li pintre voulastrejavon d'un bout à l'autre dóu 6 : Li sièis voulume de Rouland de Jouvenel soun óuficialamen dóu noum de sa maire Marcello de Jouvenel. Aquelo tiero de libre se debano coume eiçò : Au diapason du Ciel, Quand les sources chantent, Au seuil du Royaume, En absolue fidélité, Comme une secret, comme une flamme e La seconde vie. À l'ouro d'aro aquéli sièis voulume soun publica vers lis edicioun Lanore-Sorlot, à Paris. 7 : « Quau a d'auriho entènde ço que l'Esperit dis i Glèiso : lou vincèire aura pas à pati de la segoundo mort. » (II, 11) « Urous e sant aquéu qu'a participa à la proumiero resurreicioun ! Sus aquéli d'aqui, la segoundo mort a pas ges de poudé mai saran prèire de Diéu e dóu Crist e regnaran em'éu milo an de tèms. » (XX, 6) « Es la segoundo mort aquel estang de fiò. E tóuti aquéli qu'èron pas escri sus lou libre de la vido fuguèron bandi dins l'estang de fiò. » (XX, 14). « Mai li lache, lis incredule, lis abouminable, lis assassin, li desvergougna, li masc, lis idoulatro, basto, tóuti lis ome de messorgo, sa plaço es dins l'estang de fioc e de sóupre. Es la segoundo mort. » (XXI, 8) (Reviraduro de Bernat Giély).

chantié, lou cartabèu en man, pèr faire si previsioun. Mudo pèr la proumiero fes, la fourèst se leissavo chaspa, ressa, chapouta, rabouta, entaia. Souto la rèsso, la destrau, lou martèu, la goujo, lou cisèu, devenié careno, estambot, escoutiho, panège, emai de cofre coume aquéli di nòvi d'àutri-fes.

S'enfounçant dins lou pont pèr li tres estrambai e bèn cala au founs de la coco dins l'emplantaduro li tres pège li plus fin e li plus fort, mountèron vers lou cèu. Li dos ancouro fuguèron bèn estacado e si lòngui cadeno emboubinado. Lis óuban se desroulèron. Li quinge linçòu de telo fuguèron estira : lou bourset, la bregantino, lou grand e lou pichot cacatoues, e, enfin, lou bóupret emé si tres poulacre.

Courrènt tout de long de l'issoun, enjusqu'à la poumo de l'aubre-mèstre, uno pichoto lengo d'estofo blanco e roujo, veici que coumencè de flouteja eilamount, aqui ounte i'avié plus que lou cèu.

-E iéu ?

Èro un souspir pulèu qu'un plagnun. Avien leissa de caire un afrous tros, tout gibous, em' uno rusco laido. Pèr tout dire, res n'avié vougu. Alor lou menusié qu'èro un pau artisto aguè pieta d'aquelo pauro causo mespresado. La desrusquè e fuguè espanta de vèire dessouto, uno car douço, daurado, lisco, oulourouso. Fauguè proun de tèms à l'artisan pèr n'en tira uno tèsto de jouino femo talamen poulido em' un èr talamen pas de la terro, mai pulèu dóu cèu que tóuti en la vesènt diguèron qu'èro lou retra d'uno Madono e l'anèron plaça à la pro dóu batèu. L'armatour poudié pas faire autramen que de faire pinta dessouto en letro d'or lou noum de soun navire que sarié lou «Sancta Maria».

-En mai dóu cargamen abituau, diguè l'armatour au coumandant, faudra me rapourta ma fiho. I'a dous an qu'es eila. Basto pèr saupre parla espagnòu. I'a soun proumés que l'espèro eici, après agué passa aquéli dous an sus mar. Ai de besoun de quaucun, eici, pèr prendre ma plaço, que me fau vièi pèr un ome de mar.

Quand aguèron tóuti douna li darrié cop de martèu, de cisèu, de pincèu, e que tóuti li bos e li couire, flame nòu, lusiguèron e que chascun aguè fa sa plego, restè plus qu'au capelan à faire la siéuno. Mountè à bord emé sa troupelado d'enfant de cor en raubo roujo e dentello blanco. Acabavon d'issa li darriéri velo. E d'en aut e d'en bas, e de babord à tribord, emé soun encensié, à grand mouvamen de bras desplaçant de broudarié d'or, lou sant ome benesiguè tout e, pèr fini, l'equipage agenouia, emai lou coumandant e lou mèstre dóu veissèu. De pople, n'i'avié de pertout, sus li quèi, li digo, en tóuti li fenèstro e meme sus li tourre dóu castèu. Un long crid saludè lou bastimen quand, aguènt vira de bord, s'adraiè vers la passo.

Ié sian, i porto dóu Reiaume ! Mai pèr acò a faugu se leissa faire. Aqui tambèn i'a un tèmo bèn couneigu, tant dins lou maine misti coume dins lou maine sicoulougi. Es ço qu'apelon en franchimand lou « lâcher-prise », e ço que Mistral a bèn pinta dins soun pouèmo dis Óulivado «Veguen veni ». Dins aquéu charmant tèste l'escrivan de Maiano se laisso ana à la fe e la Prouvidènci. D'ùnis estrofo lou mostron tras-que bèn, coume aquesto : S'acò's pas vuei, sara deman : Rapelen-nous que la paciènci lou Sancta Maria ; lou curat lou benesira de drecho e de senèstro, d'en bas e d'en aut. Sian bèn eici dins lou cor de la teoulougìo marialo : es elo que meno lis èsse fin qu'à soun Fiéu, e lou Fiéu li meno dins lou delai.

À-n-aqueste moumen dóu tèste, Farfantello pòu meme plus escoundre l'amiro e la toco esperitalo de sa novo. Aquelo séuvo es vengudo batèu, lou batèu (coume la barco de Caroun dins la mitoulougìo grèco) coundus de l'autro man, e la caro que meno la nau es pas uno caro d'ome o de femo de la terro ; aquesto pro a un èr talamen pas de la terro, mai pulèu dóu cèu. I'a rèn d'apoundre eici. Li mot d'Enrieto Dibon parlon clar.

La novo aurié pouscu se n'arresta aqui... i porto dóu Reiaume. Mai la venturo de l'aubran se laisso segui fin qu'à soun darrié moumen : la séuvo es trasfigurado, es vengudo un mejan de trasport de-vers lou delai e pren un estamen tout nouvèu. Disèn « trasfigurado » à bèl esprèssi, que lou cambiamen de caro de l'aubran toco i mémi proublematico que la famouso trasfiguracioun dóu Crist sus lou Mount Tabor16 : avèn adeja un pèd dins la lus dóu delai, que Pèire, Jaque e Jan n'en saran tout estrambourda.

L'aubran intro alor dins aquesto lus, dins aquesto mar requisto que -lou mot es lacha -n'es devengu l'espous :

Quand sentiguè sus si flanc fernesi la mar auto, la mar deliéuro, quand fuguè caressado, cajoulado, catounado, pèr aquelo causo vivènto à la fes duro e mouflo, inmènso e oulourouso, à la fes dangeirouso e pivelanto, la careno se sentiguè desfali. Lou raive de l'anciano fourèst venié de se coumpli. Lou bastimen coumencè à gingoula de plesi. De sis obro vivo à la pouncho de soun aubre-mèstre, tout lou bos se meteguè à travaia, à cracina, à moudula 'no meno de cansoun pèr espremi soun bonur d'agué enfin espousa aquelo mar que n'èro amourous.

E coume lou tèms èro poulit, que li darrié gabian èron revengu vers la terro, un matalot que tóuti aquéli noço de la mar e dóu batèu, tout aquéu gingoulamen tèndre avien esmougu, prenguè soun acourdeon e, dins soun improuvisacioun, uno auriho mai avertido aurié destria lou soulòmi e li senglut que mounton perfés di grands aubre quand touto uno fourèst roulo e tango souto li vènt d'equinòssi.

Sian aqui au pica de la daio. Sian tambèn dins ço que lou saberu Hans Robert Jauss a escri de la teourìo de la recepcioun dóu discours. Sian encaro dins la citacioun famouso de Voltaire qu'afourtis que « li libre li meiour soun aquéli que soun legèire n'en fai la mita pèr lou mens ».

Ço qu'ausira, legira, veira, lou legèire d'aquéu avans-darrié paragrafe de La mar es soun afaire. Es subre-tout l'afaire di pensamen maje de si tarnavello. De-segur, dins uno amiro sicanalitico, aquelo séuvo (pintado pèr un autour-femo de mai) que se fai caressa, catouna, que gingoulo e que finis pèr se senti desfali, n'en dira proun sus la sensualita dóu passage... Mai Enrieto Dibon es pas Marcello Drutel e la proumiero d'aquéli pouëtesso s'arrèsto ounte la segoundo pinto e esploro la drudiero realo e literàri di desiranço. 17 

: « Le nom de Parme, une des villes où je désirais le plus aller, depuis que j'avais lu la Chartreuse, m'apparaissait compact, lisse, mauve et doux, si on me parlait d'une maison quelconque de Parme dans laquelle je serais reçu, on me causait le plaisir de penser que j'habiterais une demeure lisse, compacte, mauve et douce, qui n'avait de rapport avec les demeures d'aucune ville d'Italie puisque je l'imaginais seulement à l'aide de cette syllabe lourde du nom de Parme, où ne circule aucun air, et de tout ce que je lui avais fait absorber de douceur stendhalienne et du reflet des violettes. » (Marcel Proust, Du côté de chez Swann, Gallimard, Folio,Paris, 1988, p.381.) 

: « Jaufres Rudels de Blaia si fo mout gentils hom, e fo princes de Blaia. Et enamoret se de la comtessa de Tripol, ses vezer, per lo ben qu'el n'auzi dire als pelerins que venguen d'Antiocha ; e fez de leis mains vers ab bons sons, ab paubres motz. E per voluntat de leis vezer, el se croset, e se mes en mar. » (J. Boutière et A.-H. Schutz, Biographies des troubadours, textes provençaux des XIIIe et XIVe siècles, Privat, Toulouse, Didier, Paris, 1950, p.202.)

: Vèire l'Evangèli de Matiéu, XVII, 1-8, l'Evangèli de Marc, IX, 2-8 e l'Evangèli de Lu, IX, 28-36.

: De legi lou recuei Li Desiranço de Marcello Drutel, pareigu en 1934.